_:nc840b40fc2d740f0900cb2d6189afb4cxb0
<http://schema.org/articleBody>
"क्वारंटाइन केंद्रों में गलत और अभद्र व्यवहार करने के लिए दिल्ली पुलिस ने तबलीगी जमात के सदस्यों के खिलाफ दो FIR दर्ज की हैं।    एक FIR तबलीगी जमात के सदस्यों के क्वारंटाइन केंद्र में अपने कमरे के आगे शौच करने से संबंधित हैं, वहीं दूसरी FIR कोरोना वायरस के संदिग्ध मरीजों के अस्पताल में खुले में थूकने के लिए दर्ज की गई है।     इससे पहले उत्तर प्रदेश सरकार भी अभद्र व्यवहार के लिए जमातियों पर केस दर्ज कर चुकी है।  'हिंदुस्तान टाइम्स' की रिपोर्ट के अनुसार, दिल्ली के नरेला के क्वारंटाइन केंद्र में रखे गए तबलीगी जमात के दो सदस्यों ने अपने कमरे के सामने ही शौच कर दिया और इसके लिए उनके खिलाफ FIR दर्ज की गई है। ये दोनों उत्तर प्रदेश के बाराबंकी के रहने वाले हैं।    वहीं दूसरा मामला केंद्रीय दिल्ली के लोक नायक जयप्रकाश नारायण (LNJP) अस्पताल का है जहां तबलीगी जमात से संबंधित कोरोना वायरस के संदिग्ध मरीज अस्पताल परिसर में थूक रहे थे।   LNJP अस्पताल के एक डॉक्टर ने इस बारे में बताया, अस्पताल की आपातकालीन इमारत की तीसरी मंजिल पर क्वारंटाइन किए गए कोरोना वायरस के कुछ संदिग्ध मरीज दक्षिण में ऑपरेशन थिएटर की तरफ थूक रहे थे।   उन्होंने कहा, मामला पूरी तरह से एक स्वास्थ्य खतरा है और इसके खिलाफ उसी तरह से कार्रवाई होनी चाहिए।   एक पुलिस अधिकारी के अनुसार, आरोपियों के खिलाफ महामारी रोग कानून के तहत मामला दर्ज किया गया है। उन्हें निजामुद्दीन से यहां लाया गया था।   पिछले महीने निजामुद्दीन की मरकज मस्जिद में तबलीगी जमात ने एक धार्मिक आयोजन किया था जिसमें विभिन्न राज्यों और देशों के हजारों लोग शामिल हुए थे।   कार्यक्रम के बाद कुछ लोग अपने-अपने राज्य वापस लौट गए, वहीं लगभग 2,000 लोग पाबंदियों का उल्लंघन करते हुए मस्जिद में ही रुके रहे।   अब तक इस आयोजन से संबंधित रहे 1,445 लोगों को कोरोना वायरस से संक्रमित पाया जा चुका है जो देश के कुल मामलों का एक तिहाई है।   इसके अलावा देश के 17 से अधिक राज्यों में तबलीगी जमात के 25,000 से अधिक सदस्यों को क्वारंटाइन भी किया गया है। दिल्ली और तमिलनाडु तबलीगी जमात संबंधित मामलों से सबसे ज्यादा प्रभावित हुए हैं और यहां कोरोना के मामलों में बड़ा उछाल आया है। ये पहली बार नहीं है जब तबलीगी जमात के सदस्यों की अभद्रता का मामला सामने आया है।    इससे पहले गाजियाबाद के MMG अस्पताल ने क्वारंटाइन में रखे गए तबलीगी जमात के सदस्यों पर नर्सों पर भद्दी टिप्पणियां करने और बिना पैंट घूमने के आरोप लगाए थे।   इन आरोपों के बाद उत्तर प्रदेश सरकार ने उन पर राष्ट्रीय सुरक्षा कानून (NSA) लगाने का आदेश दिया था और मुख्यमंत्री योगी आदित्यनाथ ने उन्हें मानवता का दुश्मन बताया था। "
<https://hindi.newsbytesapp.com/news/india/two-cases-against-tablighi-jamaat-workers-for-wrong-conduct-at-quarantine-centres/story>